Адыгэ ныпым и пщIэр
КъБР-м и Правительствэм и Унэм дыгъуасэ щызэхэтащ Адыгэ ныпым и махуэр гъэлъэпIэным пыщIа дауэдапщэхэр къызэгъэпэщыныр зи пщэ дэлъ гупым хэтхэм я зэIущIэ. Ди лъэпкъэгъухэр щыпсэу щIыналъэхэм илъэс еханэ хъуауэ щызэдаIэт а гуфIэгъуэр мы гъэми екIуу ягъэлъэпIэну я мурадщ.
КъызэгъэпэщакIуэ гупым и зэIущIэр иригъэкIуэкIащ КъБР-м и Iэтащхьэм и Администрацэм и УнафэщI Къуэдзокъуэ Мухьэмэд. Зэхуэсым кърихьэлIащ а Iуэхур нэхъ зэгъэщIылIахэу КъБР-м щэнхабзэмкIэ и министр Къумахуэ Мухьэдин, Граждан жылагъуэ зэгухьэныгъэхэм ядэлэжьэнымрэ лъэпкъ IуэхухэмкIэ управленэм и унафэщI КIурашын Анзор, КъБР-м и Iэтащхьэм и Администрацэм щIыналъэ политикэмкIэ и Управленэм и унафэщI Къуэжей Артём, Налшык къалэ округым и щIыпIэ администрацэм и Iэтащхьэ Алэкъей Арсен, Къэбэрдей-Балъкъэрым и Адыгэ жылагъуэ зэгухьэныгъэхэм я лэжьыгъэр зэзыгъэуIу советым и тхьэмадэ Къалмыкъ Жылэбий, «Адыгэ псалъэ» газетым и редактор нэхъыщхьэ, Къэбэрдей Адыгэ Хасэм и тхьэмадэ ХьэфIыцIэ Мухьэмэд, КъБР-м къэрал кIуэцI IуэхухэмкIэ министру щыIэм и къуэдзэ Залиханов Къанщобий сымэ. Абыхэм къыхагъэщащ махуэшхуэм и купщIэр щIэблэм зыхегъэщIэн, дэтхэнэ лъэпкъми къэралыгъуэми я дежкIэ ныпым пщIэшхуэ зэриIэр абыхэм къагурыIуэу щытын зэрыхуейр икIи цIыхубэм я зэкъуэтыныгъэр гъэбыдэнымкIи апхуэдэ гуфIэгъуэхэм мыхьэнэшхуэ зэраIэр.
А махуэм екIуэкIыну яубзыхуахэм щхьэхуэ-щхьэхуэу щытепсэлъыхьащ зэхуэсым икIи дэтхэнэ Iуэхугъуэри зи нэIэ щIэтынухэри щагъэбелджылащ абы.
Мэлыжьыхьым и 25-м сыхьэт 12-м щIалэгъуалэр Налшык Абхъазым и цIэр зезыхьэ и утыкум автомобилхэмкIэ щежьэнурэ ди лъэпкъ ныпыр ящхьэщыхуарзэу республикэм и район псори зэщIагъэхьэнущ. Автомобиль зекIуэр сыхьэт 18-м ирихьэлIэу зэфIагъэкIыну траухуащ.
Махуэшхуэм хуагъэхьэзыра концертым Абхъазым и утыкум сыхьэт 18-м щыщIидзэнущ. Абы кърихьэлIэнухэм сыхьэтитIкIэ я нэгу зрагъэужьынущ республикэм щыцIэрыIуэ уэрэджыIакIуэхэм, къэфакIуэхэм. Пшапэр зэхэуа нэужь, шэху уэздыгъэхэр къагъэсэбэпынурэ, адыгэ лъэпкъ 12-м я вагъуэ зырызрэ шабзищ зэблэдзахэмрэ зыхэдыкIа ди лъэпкъ ныпыр «къызэщIэблэнущ», абы тет псори IупщIу хэплъагъукIыу.
САНЭ Маринэ
